АУДИО УСИЛВАТЕЛ 2х40 W

(с TDA8560) 

          Интегралните аудиоусилватели са устройства, дотолкова лесни за изработка, че се превръщат в подходящи дори за съвсем начинаещите любители на електрониката. Същевременно техните характеристики не са никак лоши. Помислете само какво включва една подобна интегрална схема – мощно крайно усилвателно стъпало (в много случаи, способно да работи при ниско захранващо напрежение), защити срещу късо съединение на изходите, защити от прегряване, изводи за управление режимите на работа и дори самодиагностика на усилвателя.

          В тази статия ще ви предложим една такава схема на автомобилен стерео усилвател изпълнен с интегралната схема TDA 8560. Самата интегрална схема, както и готова за употреба печатна платка можете да заявите от редакцията на списанието чрез нашия Интернет-магазин.

               Характеристики:

          - Захранващо напрежение – 14.4V (6 до 18V)

          - Изходна мощност (при товар 2 Om): 

              - 2х55W при нелинейни изкривявания 30% 

              - 2х40W при нелинейни изкривявания 10% 

              - 2х35W при нелинейни изкривявания 0.5% 

          - Необходимо ниво на входния сигнал – 90mV 

          - Работен честотен обхват 10Hz–20kHz 

          - Защита от късо съединение към “-“ и към “+” 

          - Защита от късо съединение върху товара (Вг) 

          - Термична защита при Т° на корпуса над 150 °С

          Изпитаната от нас схема представлява завършен работещ вариант на основната принципна схема за приложение на TDA 8560, предложена във фирмената документация на нейния производител Philips Semiconductor. Към оригиналната схема на Philips сме добавили веригата за първоначално установяване в работно положение с последователно преминаване през режимите “Stand By” и “Mute”.

          Особеност на тази интегрална схема е, че масата на захранването и масата на входния сигнал са разделени (както е направено в нашата схема). При неспазване на това правило е възможно да се получи самовъзбуждане на усилвателя и загряване на корпуса даже при липса на входен сигнал.

          Веригата за първоначално установяване включва джъмпер (J1) за избор на управлението на режима (външно, от касетофона или автоматично) и времезакъснителна верига, включваща елементите R1, R2, R3, T1 и C3. При положение на джъмпера 1 (автоматично), интегралната схема е захранена непрекъснато (консумираният ток при режим Stand By е максимално 100mА), а включването в работен режим става посредством превключвателя К1. 

Фиг. 1

         При положение “включено” на К1, за време от около 470 ms се зарежда кондензаторът С3. При зареждането му се отпушва плавно транзисторът Т1, вследствие на което падът на напрежение върху резистора R3 плавно се увеличава. Този пад се подава като управляващо напрежение към входа “Режим” на усилвателя, като последователно преминава през нивата, определящи съответно режимите Stand By (0 до 2V), Mute (3.3 до 6.4V) и работа (над 8.5V). При такова пускане се избягва неприятното пукане на високоговорителите при включване на захранването.

          В другото положение на джъмпера – 2 (външно управление), тези функции се поемат от самото възпроизвеждащо устройство, като входът 11 на интегралната схема се свързва директно към специално предвидения в повечето автомобилни касетофони изход за управление.

          След включване на захранването всички изходи на усилвателя (крачета 4, 6, 9 и 7) трябва да получат потенциал от около 7 V спрямo маса, по което можете да съдите и за това дали правилно сте монтирали елементите на платката.

          Изходът за диагностика представлява транзистор с отворен колектор, който се отпушва при следните случаи:

          1. При късо съединение на изхода и при сработване на термичната защита - за времето докато е сработила защитата.

          2. При наличие на високи входни сигнали, предизвикващи нелинейни изкривявания на изходния сигнал – за периодите, през които е изрязана амплитудата на сигнала.

          Захранващите проводници към схемата не трябва да са прекалено дълги и трябва да имат сечение не по-малко от 0.8 mm.

         Интегралната схема задължително се монтира към охлаждащ радиатор. В качеството на радиатор можете да използвате и шасито на автомобила (корпусът на усилвателя е свързан към маса).

           Готова печатна платка (със зелен лак и бял печат) можете да поръчате от нашия електронен магазин, а ако желаете, можете да получите пълен комплект елементи за схемата. За бърза препратка към съответния раздел на електронния магазин можете да използвате бутоните в горната част на тази страница. 

Инж. Димитър ТАНЧЕВ

"Млад конструктор", 2001

Използвани елементи:

Интегрални схеми: ИС1 – TDA 8560

Транзистор и диоди: Т1 – BC550 B

Резистори и кондензатори: R1, R2, R4 – 10k, R3 – 100k, C1, C2 – 470nF, C3 - 47F/25 V, C4 – 100nF, С5 – 2200F/25 V.

